Publication: Magyar Közlöny
Issue: MK-2000-25 (Year: 2000, Number: 25)
Era: 1990-2004
Section: szóló 1957. évi IV. törvény (a továbbiakban: Áe.):
Paragraph Index: 687

2. Az új T. módosította a házastársi pótlék intézményi kereteit és némileg átalakította a jogosultság egyes feltételeit, de nem változtatta meg lényegesen annak jogi természetét. A házastársi pótlék jellegét tekintve eredetileg a saját jogú nyugdíj kiegészítésére szolgáló olyan rendszeres pénzbeli ellátás volt, mely nem kötődött a szolgálati időhöz, valamint a járulékfizetési kötelezettség teljesítéséhez. Ennek rendeltetése a kirívóan alacsony nyugdíjjal rendelkezők háztartásában élő, és más megélhetési forrással nem rendelkező házastárs szociális támogatása volt. A hatályban lévő új szabályozás kiemelte a házastársi pótlék intézményét a korábbi társadalombiztosítási struktúrából. 1997. december 31-ét követően a házastársi pótlékra új jogosultság nem állapítható meg. A házastársi pótlékot a hatályos joganyagban — jellege és funkciója szerint — felváltó intézmény az időskorúak járadéka, mely a megélhetéshez szükséges jövedelemmel nem rendelkező időskorúak számára nyújtandó támogatás. A jogalkotó szándéka szerint az a nyugdíjkorhatárt betöltött személy részesülhet időskorúak járadékában, akinek havi jövedelme, valamint saját és vele együtt lakó házastársa (élettársa) jövedelme alapján számított egy főre jutó havi jövedelme nem haladja meg az öregségi nyugdíj mindenkori összegének 80%-át, egyedülálló esetén 95%-át. A jogalkotó egyben rögzíti, hogy a települési önkormányzat a jogosultság feltételeit kétévente legalább egyszer felülvizsgálja. Az 1998. január 1-je előtt megállapított házastársi pótlékok azonban továbbra is folyósítandók, de most már annak, akire nézve azt megállapították [T. 13. § (6) bekezdés], és aki ezt követően is rendelkezik a jogosultsági feltételekkel. Az új szabályozás értelmében tehát nem az alacsony összegű saját jogú nyugdíj kerül kiegészítésre — a házastársra tekintettel —, hanem az utóbbi jogán kell a házastársi pótlékot folyósítani. A végrehajtás körében az R. rögzíti, hogy mely esetekben kell megszüntetni a korábban megállapított pótlékok, illetve jövedelempótlékok folyósítását, ennek egyik elemeként a jogalkotó az egységes elvek alapján juttatott rendszeres szociális ellátások összegét együttesen veszi figyelembe — hasonlóan az öregségi járadékra jogosultak jogosultsági feltételeihez —, és valamennyi rászorult esetében — a diszkriminációt elkerülendő — az öregségi nyugdíj mindenkori legkisebb összegét tekinti mércének. (Az összeszámítás alól kivétel a vakok személyi járadéka.)

Source: https://magyarkozlony.hu/hivatalos-lapok/2604aae404bce86b6d6c8eed7dd64c180b94f48d/dokumentumok/cddafd377197789d3cfffba6769a9b2264a72ccd/letoltes